તમાકુ નામનું વિષ ભારત સહિત લગભગ વિશ્ર્વમાં ફેલાઈ ચૂક્યુ છે. આ વિષનું નુકસાન ભારતને વધુ થઈ રહ્યું છે. આની પાછળ જવાબદાર માત્ર એક વ્યક્તિ નથી પણ સમાજ, સરકાર અને વ્યક્તિ પોતે પણ છે. તમાકુ જીવલેણ છે તે સૌને ખબર છે પણ તેની અસર કોઈના પર નથી. ભારત સહિત વિશ્ર્વના દેશો તમાકુ વિરુદ્ધ અભિયાન ચલાવી રહ્યા છે. બીજી બાજુ આજ દેશોમાં તમાકુના વેપારીઓ તમાકુની પેદાશ વેચવા ભરપૂર પ્રયત્નો કરી રહ્યાં છે. આમાં જીત વેપારીઓની થઈ રહી છે. જો આમને આમ ચાલશે તો ભારત ક્યારેય વ્યસનમુક્ત કે ધુમ્રપાન મુક્ત દેશ નહિ બની શકે. ભૂતાને આ શરૂઆત કરી છે. જો ભારતે પોતાની આવકનો મોટો ભાગ લોકોના આરોગ્ય પાછળ ખર્ચ ન કરવો હોય તો ખૂબ ઝડપથી તમાકુ નામના નશીલા પ્રદાર્થનું કઈક કરવું પડશે. શું તમાકુના પર પ્રતિબંધ ન લાવી શકાય? શું તમાકુનું ઉત્પાદન ઘટાડવાનો કોઈ ઉપાય નથી? જો ઇચ્છાશક્તિ હોય અને પ્રયત્ન કરવામાં આવે તો જરૂર આ સંદર્ભે અસરકારક કામ થઈ શકે છે અને આ દેશના હજારો લોકોને તમાકુથી થતા રોગોથી બચાવી શકાય.